Întrebat dacă după raportul Inspecţiei Judiciare se gândeşte să o demită pe Laura Codruţa Kovesi, ministrul Justiţiei spune: „Întrebaţi-mă dacă iau în calcul să NU o revoc din funcţie pe şefa DNA". La cererea ministrului, Inspecţia Judiciară a făcut în vară un control la DNA, iar concluziile sunt împărtţite între inspectorii care au realizat verificările. În timp ce unii au reclamat existenţa unor anchete foarte vechi, alţii au spus că întârzierile nu îi pot fi reproşate Laurei Codruţa Kovesi. Totuşi, concluzia generală a raportului este că şefa DNA trebuie să rămână în funcţie.

Reporter: Luaţí în calcul să o revocaţi pe doamna Kovesi?

Tudorel Toader: Puneţi întrebarea completă: dacă iau în calcul şi să n-o revoc. O să spuneţi că se subînţelege din... orice funcţionar, orice demnitar este controlat de către autorităţile abilitate. Fiecare, indiferent că-s eu, ministru, sau dumneavoastră, jurnalist, trebuie să ne respectăm normele care, mă rog... ne dirijează activităţile pe care le desfăşurăm. Prin urmare, şi asupra mea poate veni oricând revocarea şi asupra... Avem procurori care sunt sancţionaţi pentru anumite abateri şi ulterior eliminaţi din corpul magistraţilor. Vă asigur că dacă principiul e sănătos, regulile sunt corecte şi măsurile sunt, la rândul lor, corecte.